Slovakiassa kymmenettuhannet ovat osoittaneet mieltään maan hallitusta vastaan. Mielenosoituksissa ympäri maata vaadittiin perinpohjaista tutkintaa murhatun toimittajan Jan Kuciakin ja hänen naisystävänsä Martina Kusnirovan kuolemasta.

Mielenosoittajat haluavat, että tutkintaan liittyisi myös kansainvälisiä tutkijoita, sillä he epäilevät tutkinnan olevan muuten korruptoitunutta tai kytköksissä järjestäytyneeseen rikollisuuteen.

Toimittaja Kuciak kirjoitti liikemies Antonino Vadalan yhteyksistä hallitukseen viimeiseksi jääneessä artikkelissaan, joka Slovakiassa julkaistiin viime viikon keskiviikkona. Liikemies Vadalalla kerrotaan olevan yhteyksiä Italian mafiaan ja rikollisjärjestö Ndrangetaan.

Murhatuille, slovakialaiselle toimittajalle Jan Kuciakille ja hänen naisystävänsä Martina Kusnirovan muistolle sytytetyt kynttilät paloivat 28. helmikuuta Bratislavassa. Matej Kalina / EPA

Pariskunta oli löydetty ammuttuina kotoaan helmikuun lopulla.

Esimerkiksi Bratislavassa mielenosoittajat kokoontuivat keskustorille ja myös muiden maiden slovakilaisilla on ollut mielenilmauksia. Mielenosoituksia on pidetty laajimpina sitten vuoden 1989 samettivallankumouksen opiskelijamielenosoitusten.

Hallitus murtumassa?

Perjantaina Slovakian kolmen tärkeimmän poliitikon oli määrä julkaista yhteinen tiedote asiaan liittyen.

Presidentti Andrej Kiska, pääministeri Robert Fico ja parlamentin puhemies Andrej Danko tapasivat perjantaina tuloksetta. Dankon mukaan miehet eivät olleet yhtä mieltä lausunnon sisällöstä.

Epäonnistuneen tapaamisen pelätään lisäävän jännitteitä Slovakiassa. Maaliskuun alussa on vilautettu muun muassa hallituksen hajoamista ja uusien vaalien järjestämistä toimittajan ja hänen puolisonsa murhien aiheuttaman tilanteen takia.

Presidentti Kiska on puhunut julkisesti maansa olevan vakavassa poliittisessa kriisissä.

*Lue lisää: *

Slovakian presidentti vaatii hallitukseen muutoksia tai jopa uusia vaaleja toimittajamurhan takia

Tuhannet marssivat murhatun toimittajan muistoksi Slovakiassa

Slovakiassa pidätetty italialaisia liikemiehiä toimittajamurhan tutkinnassa

Toimittaja: Ammuttu slovakialaistoimittaja tutki Italian mafian hämäräbisneksiä

Lähteet: AP, Reuters